भूकंप रोधी है नरोरा परमाणु संयंत्र : NPCIL  
एनपीसीआईएल ने कहा है कि उत्तर प्रदेश के बुलंदशहर स्थित नरोरा परमाणु संयंत्र की बनावट भूकंप रोधी है।
भारतीय परमाणु ऊर्जा निगम :एनपीसीआईएल: ने कहा है कि उत्तर प्रदेश के बुलंदशहर स्थित नरोरा परमाणु संयंत्र की बनावट भूकंप रोधी है।  जापान में आए भूकंप और परमाणु संयंत्रों से रिसाव के बाद इस संयंत्र की सुरक्षा पर जताई जा रही चिंता को निराधार बताते हुए निगम के कार्यकारी निदेशक सुहींद्र ठाकुर ने बताया, इस संयंत्र की बनावट इसे रिक्टर पैमाने पर सात की तीव्रता वाले भूकंप से भी सुरक्षित रखेगी। ठाकुर ने बताया कि आईआईटी रूड़की ने नरोरा संयंत्र के लिए अतिरिक्त सुरक्षा उपाय सुझाए हैं।  गौरतलब है कि यह भारत का एकमात्र ऐसा संयंत्र है जो भूकंपीय क्षेत्र 4 में स्थापित है। शेष संयंत्र क्षेत्र दो और तीन में स्थित हैं। ठाकुर ने बताया कि जापान के संयंत्र सात, आठ और नौ श्रेणी के भूकंपीय क्षेत्र में स्थपित हैं और उनमें सुनामी की वजह से रिसाव हो रहा है। नरोरा संयंत्र के परिचालन से करीब से जुड़े एक अन्य परमाणु वैज्ञानिक का कहना है कि यह संयंत्र भूकंप क्षेत्र में नहीं है और संयंत्र उत्तरकाशी में आए 6.8 तीव्रता का भूकंप झेल चुका है।